Handreinigers: Maak seker jy weet wat daarin is - Solidariteit WêreldSolidariteit Wêreld
Tuis › Nuuskantoor › Handreinigers: Maak seker jy weet wat daarin is
Teen hierdie tyd is ons almal al daaraan gewoond om ons hande gereeld met seep en water te was. Dit behoort trouens eintlik nie 'n nuwe of vreemde gedoente te wees nie en 'n mens behoort jou hande op 'n gereelde basis te was. Skoongewaste hande is altyd verfrissend. Ongelukkig is water en seep nie altyd byderhand nie en moet ons dan tevrede wees met handreinigers.
Handreinigers en maskers is deesdae iets wat jy by jou moet hê as jy uitgaan. Jy kan nie die huis daarsonder verlaat nie. Dit is 'n noodsaaklike irritasie wat bedoel is om jou en die mense rondom jou te beskerm. Daarom is dit iets waarmee jy moet verlief neem en waaraan jy gaan moet gewoond raak, want die nuwe praktyk gaan nie gou verdwyn nie.
Selfs voor die inperking en die pandemie 'n daaglikse realiteit in ons lewens geword het, het ek reeds van handreiniger gebruik gemaak. As 'n mens sien hoeveel mense van openbare kleedkamers gebruik maak en hoeveel uitloop sonder om hul hande te was, is ek maar eerder aan die versigtige kant.
Die probleem met handreinigers is egter dat die meeste verbruikers nie weet watter bestanddele noodsaaklik is en watter selfs skadelik kan wees nie. Sommige vervaardigers van handreinigers vat ook kanse deur bestanddele by te voeg wat geen uitwerking op bakterieë het nie en eintlik nutteloos is.
Dit is daarom noodsaaklik dat jy as verbruiker jou moet vergewis van elke bestanddeel in die handreiniger wat jy daagliks gebruik.
Volgens dr. Jacques Snyman, uitvoerende hoof van 'n mediese-administrasiemaatskappy, beteken dit nie noodwendig dat omdat 'n produk homself 'n saniteerder noem, dit noodwendig doeltreffend teen virusse, bakterieë of fungi en spore is nie.
Volgens Snyman is dit belangrik dat verbruikers die etikette lees en hulself inlig oor die bestanddele se wetenskaplike name.
Snyman sê dat produkte minstens uit 60% alkohol moet bestaan om te werk en dat enigiets met 'n alkoholinhoud van minder as 50% 'n mors van geld is. Hy noem ook dat verbruikers moet uitkyk vir die Suid-Afrikaanse Buro vir Standaarde (SABS) of 'n soortgelyke organisasie se stempel omdat dit beteken dat die vervaardiger se aansprake oor die produk gestaaf is.
Snyman het 'n verduideliking van die volgende bestanddele verstrek:
Alkohol: Alkohol in ontsmetmiddels sluit gewoonlik propileen (propylene), etanol (ethanol) en isopropanol in. Een van die grootste newe-effekte is dat alkohol jou vel uitdroog.
Alkalieë: Kalsiumhidroksied (calcium hydroxide), natriumkarbonaat (sodium carbonate) en kalsiumoksied (calcium oxide) is enkele voorbeelde. Volgens Snyman werk dit stadiger en kan dit ook jou vel brand, maar is dit wel doeltreffend teen virusse, bakterieë, fungi en spore.
Aldehiede: Glutaaraldehied (glutaraldehyde) is die algemeenste voorbeeld en volgens Snyman is 'n 2%-oplossing glutaaraldehied baie doeltreffend teen virusse, bakterieë, spore en fungi, sowel as teen die organismes wat tuberkulose veroorsaak. Hy noem ook dat dit meer effektief en ook minder toksies as formaldehied is.
Ammoniumverbindings: Volgens Snyman is bensalkoniumchloried (benzalkonium chloride) effektief teen bakterieë, spore, fungi en sommige virusse. Hy wys egter daarop dat hoë konsentrasies jou oë, vel en longe kan irriteer.
Fenole: Snyman sê dat fenole van alkohol verskil omdat dit 'n neerslag op die vel los, terwyl alkohol verdamp. Dit kan jou vel en oë irriteer en is skadelik vir katte. Hy noem dat dit bakterieë, fungi en virusse doodmaak, maar wel nie spore nie.
Oksideermiddels: Dit is middels wat chloor bevat, soos die bleikmiddel natriumhipochloriet (sodium hypochlorite), kalsiumhipocloriet (calcium hypochlorite) en chloordoksied (chlorine dioxode). Dié middels werk vinnig, maar kan jou vel brand en is skadelik as dit ingeasem word. Snyman waarsku dat die middels veral nie met ammoniak gemeng moet word nie omdat dit 'n skadelike gas vrystel. Dit is effektief teen bakterieë, virusse, spore en fungi asook die organismes wat tuberkulose veroorsaak.
Volgens die Amerikaanse sentrum vir siektebeheer- en -voorkoming is dit steeds beter om jou hande vir minstens 20 sekondes met seep en water te was.